ખબર નહીં, આપણા ફિલ્મમેકર્સને કદાચ એવું હશે કે DDLJ રિલીઝ થયાને તો બે દાયકા થઈ ગયા. એ પછી તો એક આખી પેઢી ઘૂઘરા મૂકીને મોબાઇલથી રમતી થઈ ગઈ. એટલે એનો એ જ જૂનો માલ ફરીથી વેચવામાં વાંધો નહીં. એ ન્યાયે આ ફિલ્મમાં DDLJ કરતાં ભાગ્યે જ કશું જુદું છે. એટલે બન્ને ફિલ્મો વચ્ચે સરખામણી અને તફાવત ઊડીને આંખે વળગે છે. આ બે દાયકા પછીયે હીરો સિગારેટ-દારૂ પીએ જ છે, પરંતુ હિરોઇન તો પીવાની બાબતમાં હીરોને પણ હરાવી દે છે. અગાઉ હીરો હિરોઇનને એવું કહેતો કે પ્રી-મૅરિટલ સેક્સ તો ભારતીય સંસ્કૃતિની વિરુદ્ધ કહેવાય, જ્યારે આજે છોકરો પોતાની ગર્લફ્રેન્ડને પપ્પાની હાજરીમાં ઘરે લઈ આવે છે અને બન્ને બિન્દાસ ઘરમાં સેક્સ માણે છે! એટલે જો ફિલ્મોને સમાજનું પ્રતિબિંબ ગણીએ અને આ ફિલ્મને લોકો વધાવી લે તો આપણો સમાજ કઈ દિશામાં શિફ્ટ થયો છે એ વિચારી શકાય.